**Paroda “Kerinti molio galia“**

**1974 – 2003 m. mažo tiražo keramikos kūriniai iš privačių kolekcijų**

Paroda „Kerinti molio galia“ skirta priminti reikšmingą Kauno profesionaliosios keramikos tarpsnį, siejamą su Kauno „Dailės“ kombinato keramikos skyriuje 1974 – 1994 m., jį reorganizavus, 1995 - 2003 m. UAB „Kauno keramika” įmonėje kurtais mažo tiražo dirbiniais. Sumanymas suformuoti keramikų profesionalų grupę, pristatančią riboto tiražo (iki 10 vienetų) kūrybinius darbus, 1974 m. kilo „Dailės“ kombinato keramikos skyriaus dailininkui Valdemarui Manomaičiui. Tuo metu Kaune buvo nemažas būrys dailininkų, keramikos studijas baigusių Valstybinio dailės institute Vilniuje ar jo vakariniame skyriuje Kaune (dabar Kauno fakultetas). Studijų metais lietuvių profesionaliosios keramikos dėstytojų Liudviko Strolio, Jono Mikėno, Jadvygos Mozūraitės – Klemkienės, Povilo Krivaičio) perduotas pažangiausias taikomojo meno idėjas jaunieji keramikai mažo tiražo dirbiniuose, skirtingai nei keramikos ceche etalonus kūrę keramikai, galėjo kūrybingai įgyvendinti gautas žinias, laisviau realizuoti savitas raiškas. Mažo tiražo grupės dailininkus, jų susidarė per 30, neribojami masinei gamybai keliamų apribojimų, griežtų meno tarybos nuostatų,buitinės keramikos dirbinius, pasižymėjusius ne tik individualiais kūrybiniais ieškojimais, bet ir sudėtingesniais technologiniais bei techniniais sprendimais. Jų sukurti dirbiniai nuo etalonų skyrėsi laisvesne formų traktuote, sudėtingesnėmis dekoravimo technikomis, gebėjimu gilintis į keramikos prigimtį, jos dekoratyvinių priemonių specifiką. Keramikų užmojus palengvino ir techninė bazė, kurią nuo pirmųjų pokario metų Kauno „Dailės“ dailininkas ir keramikos dirbtuvių vadovas Vaclovas Miknevičius tobulino pagal specifinius molio ir jo dirbinių paruošimo technologinius reikalavimus. Dailininkams buvo pristatomas profesionaliai apdirbtas, kokybiškas molis iš Rokų, Sargėnų karjerų, dirbtuvėje kuriamos originalių receptūrų glazūros, atliekami skirtingų temperatūrų degimo režimai.

Mažo tiražo dirbiniai – dekoratyvinės vazos, vazelės, žvakidės, dekoratyvinės lėkštės, reljefinės plokštės, skulptūrėlės, servizai išsiskyrė aukšta menine kultūra, techniniu medžiagos valdymu, funkcionalumo ir dekoratyvumo pusiausvyros pabrėžimu. Lanksčiau taikydami naujas technologijas, dekoravimo sprendimus, keramikai operatyviau atliepė į Lietuvą pasiekusią buities estetizavimo bangą, minimu laikotarpiu taikomojoje dekoratyvinėje dailėje sparčiai kitusias stilistikos tendencijas. Dauguma kūrinių buvo atliekami žiedimo, lipdymo technikomis, išlaikant formos ir dekoro prasminį ryšį. Saikingai dekoruoti matinėmis bei žvilgančiomis glazūromis, redukcijomis, druskomis, įrėžimais, reljefais, ažūru ar dekoratyvia piešinio traktuote, mažo tiražo dirbiniai sulaukdavo aukšto įvertinimo, išskirtinės rinkos paklausos. Skirtingai nei etalonams skirti modeliai, mažo tiražo keramika buvo ženklinama autorių parašais, nurodomi sukūrimo metai.

 Parodoje “Kerinti molio galia”, sudarytoje iš privačiose kolekcijose saugomų kūrinių, pristatyta tik nedidelė mažo tiražo dirbinių dalis. Eksponatų ieškota buvusiose dailininkų dirbtuvėlėse, pas artimuosius ar vieną kitą keramikos kūrinį išsaugojusius draugus. Grakščių proporcijų, aptakių siluetų, harmoningų dermių keramika neabejotinai bus patraukli ir šių dienų žiūrovui. Parodoje eksponuojamų kūrinių šiandien mums dar kartą primena raudonosios žemės – molio medžiagiškąją energiją, jos neribotas plastines galimybes, o subtilių spalvinių tonų glazūrų skleidžiamas žavesys tik patvirtina keramikos dirbinių gyvybingumą

 Rūta Marija Purvinaitė

 Parodos kuratorė, menotyrininkė

**Kauno „Dailės“ kombinato keramikos skyriaus mažo tiražo kūrėjai**

Arulienė Neringa

Baubinaitė Arijana

Bylienė Gražina

Dargužienė Marija (1931 – 2018)

Datkūnienė Reda (1931 – 2015)

Čepulienė Vanda

Čepulytė Elona

Džervutė Janina

Eidukaitė Danutė (1929 – 1995)

Gabdankienė Renė

Jankauskas Eugenijus

Jurelienė Rima

Keturakienė Aldona

Kinderavičiūtė Vilija

Kondrotaitė Danutė (1933 – 2018)

Kripaitytė Akvilė

Kumeliauskienė Jocenta

Kuosaitė Nijolė

Laurenčikaitė Danutė (1935 – 2002)

Lengvinaitė Elžbieta

Liatukaitė Nijolė

Mačiulaitytė Laima

Ostrauskaitė Viktorija

Petraitis Antanas

Požerauskienė Raimonda

Purlienė Birutė

Ramanauskienė Ona (1932 – 2015)

Ramoškaitė Daiva

Sakalauskaitė Gražina

Slančiauskienė Irena

 Staneikienė Violeta (1939 – 2004)

Vasiliauskienė Vaidilutė

Venclovaitė Genovaitė

Vincevičienė Genovaitė (1929 – 2010)